钦定古今图书集成/理学汇编/文学典/第196卷 > 《诗有六义赋》〈以风雅比兴自家成国为韵〉李益
## 钦定古今图书集成/理学汇编/文学典/第196卷 > 《诗有六义赋》〈以风雅比兴自家成国为韵〉李益

夫圣人之理，原于始而执其中。观天文以审于王事，
观人文而知其《国风》。故每岁孟春，采诗于道路，而献
之泮宫，有以知下之化。达人之穷，发于《关睢》之首，及
乎王道之终。故曰：“天明自人而视，天听自人而聪。”所
谓政于内，系一人之本；动于外，形四方之风。始于《风》，
成于雅。失其道，或天方荐瘥，得其宜，或锡之纯嘏，是
人情之大窦，未有不由于斯者。尔其德以颂宣，事以
䫫比。陈之于学校，将可以反正辍淫。播之于丝桐，何
有于剪商？变征属辞，庶因于劝戒。缘情，孰多夫绮靡？
《嘉鱼》作而贤者进焉，《驺虞》废而王道缺矣。至于“诗”之
为称，言以全兴；诗之为志，赋以明类。或有感于鬼神，
岂止明乎礼义？王泽竭而诗不作，周道微而兴以刺。
俾乃审音之人，于以知风之自洎。夫代见更改也，运
历于《诗》亡；自天未丧斯文也，以至于皇唐。于是抑文
尚质，崇俭去奢。振六艺以补化，秉一言之无邪。不然，
何以天地奉若，而不兴云汉之嗟？用能德馨而𬞟蘩
可荐，诚达而来麰降生。虽九重岁招其谏诤，而九有
日闻其颂声。且君匪五谏兮何弼？诗匪六义兮何成？
我皇乃以诗而条之。国政本乎人情，故“得行于蛮貊。
岂独用之邦国修之身则寿考不忘垂乎后则子孙
千亿”乃知《诗》之为教盖亦王猷之至极。